《王母金孺人寿篇》
明代·屈大均

阿母年稚时，疗亲能割股。肌肤不敢爱，欲以报依怙。

北宫撒环瑱，不嫁亦何补。既归事威姑，殷勤持湩乳。

为姑食小郎，鞠育无宁处。妇也母其姑，身犹膝下女。

朝夕慈旨甘，力作为脩脯。为舅偿积逋，十指累铢黍。

夫亦用计然，争时务废著。粪土贵出之，珠玉以贱取。

既富行其德，乐为仁义主。公子法雍容，游閒孔氏伍。

得利愈纤啬，归富乃廉贾。暮齿返乡闾，骨肉欢相聚。

有子二三人，多才学渊府。岁朝陈椒觞，上寿歌且舞。

偕老始六旬，孺子色犹妩。白头喜戴胜，垂发至腰吕。

堂前大小妇，髻高学天姥。百福开春奁，千华献瑶筥。

为母称无疆，与公享天祜。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。